મનુભાઈ સાંજે દુકાનેથી ઘેર આવે છે ત્યારે વેપારની જ વાતો લઈને આવે છે. ઘરમાં પણ વેપારની લેવડ-દેવડની જ વાતો. ટેલિફોન પર પણ એની એ જ વાતો, ફલાણા શેરના ભાવ વધ્યા અને ફલાણા શેરના ભાવ ઘટ્યા. બજારમાં ભારે મંદી છે, ઉઘરાણી આવતી નથી. નાણાંભીડ સતાવી રહી છે. બસ એની એ જ વાતો. મનુભાઈના પત્ની મંજુબેનને આવી બધી એકની એક વાતોથી કંટાળો આવે છે. કોઈ કોઈ વાર તો ગુસ્સો પણ આવી જાય છે. પણ મનુભાઈના સ્વભાવથી એ વાકેફ છે. એટલે એમની વાતો, ગમતી હોય, ન ગમતી હોય તો પણ સાંભળ્યા કરે છે. પતિની સાથે દલીલમાં ઉતરવાનો કોઈ અર્થ નથી, એના કરતાં ન બોલ્યામાં નવ ગુણ એ કહેવતનો એ અમલ કરે છે. કુટુંબજીવનમાં બધાંના સ્વભાવ અને વિચારો એક હોતા નથી. પોતાને જ મનગમતું બધું જ થતું નથી. પોતાની જ ઈચ્છા મુજબ ઘર ચાલે કે કુટુંબજીવન ચાલે એવો આગ્રહ બરાબર નથી. એવા આગ્રહથી તો ઘરમાં મતભેદ અને ક્લેશ ઊભા થયા વિના રહે નહીં. દરેકને પોતાનો અભિપ્રાય હોય છે, દરેકને પોતપોતાના ખ્યાલ હોય છે અને એટલે જ એકબીજાના વિચારોનું સન્માન કરવું જોઈએ. વિચાર અલગ અલગ હોય તો પણ સમજદારી હોય તો ઘરમાં ક્લેશ પેદા થતા નથી. બિનજરૂરી વાદવિવાદથી મન ઊંચા રહે છે.